1970-тӥ аръёсы Тыло «азинскисьтэм» («неперспективной») шуон гуртъёс пӧлы сюриз. Семён Александрович пичи дырысеныз дуно интыоссэ утьыны быгатӥз. Озьы со писательлэсь лэчыт пероезлэсь данзэ жутӥз. Шаерысьтымы пӧртэм газет-журналъёсын сяна, «Мынам гуртэ — Тыло» очерк Москваын но потӥз, Совето Союз вакытэ радио пыр но чузъяськиз. Улон азинскиз, лыдӟись выль геройёсыз кулэ кариз. Семён Самсонов удмурт шаерын вордӥськем но будэм, быдэс кунлы тодмо луэм Антонина Пальшина, радиолокация удысысь бадӟым ӧнерчи Павел Ощепков, озьы ик Василий Николаевич, Борис Васильевич но Василий Васильевич Парин профессоръёс сярысь художественно-документальной повестьёс гожтӥз. «Выжыкыл ӧвӧл та» повестяз паймымон нылкышноез возьматӥз. Антон Пальшин нимын со Нырысетӥ мировой войнае пыриськиз но Георгиевской крестэн, медальёсын пусъемын вал. Азьвыл гожъямъёсаз писатель геройёсыз шоры кунлэсь курем-косэм ужзэ быдэсъясьёс шоры кадьгес учкыса возьматылӥз. Табере огшоры адями но солы тунсыко потылӥз ни. Валтӥсь интыын — солэн быгатонлыкез, ӝутскем мылкыдын тыршемез. Геройёсыз курадзонъёс пыр пото, трос секытеэ чидано луо ке но, соос ас мылкыдзыя, сюлэм косэмзыя калык, кун понна тыршо, котькуд адямилэсь быгатонлыксэ улӟытон сярысь сюлмасько. Сыӵеен адӟиськомы Паринъёсты, Павел Ощепковез. Соос туж огшорыесь, вормонъёсынызы уг данъясько. Лыдӟись азе адямилыкоен пуксё. Семён Самсоновлэн берпуметӥ очеркез 1992-тӥ арын потӥз — «Парижын улэ удмурт нылкышно». Героинязэ автор сямъёсыз, мылкыдыз, вераськонэз, малпамтэ шорысь лэсьтэм ужез пыр усьтэ. Калык, кун понна тыршемзэ возьматэм интые, таяз ини со кышномуртлэсь улэм-вылэмзэ, ортчем сюрессэ суреданэз кулэенгес лыдъя. Социалистической кунлэсь висъяськись, чылкак мукет дуннеын улӥсь тодосчилэсь ӟеч, быгатыса, узыр улон интызэ писатель усьтэ, Парижын ассэ шедьтэм кышномуртэн данъяське.